दिनै खौरांगिरि मेलाव आसामनि सावस्रि बिफाननि मन्थ्रि हिमन्त बिश्व शर्माया बुङो दि गाबोननिफ्राय गुवाहाटी मेडिकेल कलेज हस्पितालाव केन्सार बेरामि आरो इमारजेन्सि जब्रानि अनगा गुबुन सरासनस्रा बेरामिफोरखौ थिस’ननाय जानाय नंला । लोगोसेनो शर्मा बिथांआ बुंबावयोदि GMCH आव गाबोननिफ्राय कर’ना भाइरास जों गाद’बजानाय बेरामि फोरखौल’ थिस’ननाय जासिगोन । गुबुन बेरामजों गाद’ब जानाय बेरामिफोरखौ गुवाहाटी नोगोराव थानाय गं 34 बे-सरकारि हस्पितालाव दैथायहरनाय जागोन । बे मेलावनो बिथांआ रोखा खालामना होयो दि जायफोर बेरामिखौ बे-सरकारि देहा फाहामसालिआव दैथायहरनाय जागोन, दोहोनि गोरिब सायख’आ लासिनो, गासैनिबो ख’रसाखौ “अट’ल अम्रित” एबा  “आयुश्मान भारत” नि गेजेरजों सरकारा होगोन । बेरामि एबा बेरामिनि न’खरा थायसेबो रां बाहायनो गोनांथि गैया । बेनि थाखाय आसाम सरकारा नोगोराव थानाय गं 34 गामिआरि देहा फाहामसालिजों बुजा-बुजिआव( MoU) गोरोबथा खालामदों ।